Tryg

Trygs historie

Tryg er resultatet av en lang rekke fusjoner og oppkjøp.
I Danmark begynte virksomheten med stiftelsen av Kjøbenhavns Brandforsikring ved kongelig forordning av 1731. I Norge ble Vesta stiftet i Bergen i 1880.
I 1911 ble Andels-Anstalten Tryg, gjensidig livsforsikringsselskap, dannet ved en fusjon av to selskaper; Det gensidige Livsforsikringsselskab Andels-Anstalten, som ble stiftet i 1903, og Tryg, Livsforsikrings-Anstalt, Aktieselskab, som var stiftet i 1898 og senere hadde overtatt forsikringer tegnet av de fire småselskapene Merkur, Mjølner, Kæden og Valkyrien.
Fremtiden Liv G/S, stiftet i 1886, Andelsanstalten Tryg og Det gjensidige Forsikringsselskab Danmark G/S, stiftet i 1861, ble i 1972–1973 til Danmark/Tryg/Fremtiden G/S, som i 1976 skiftet navn til Tryg Forsikring etter fusjon med Kjøbenhavns Brand G/S.

Tidlig historie

Ved Andels-Livsforsikrings-Anstaltens overtagelse den 26. oktober 1911 av  livsforsikringsaksjeselskapet Tryg, tok man samtidig firmanavnet Andels-Anstalten Tryg. Den 31. desember 1936 overtok Andels-Anstalten Tryg dessuten det gjensidige livsforsikringsselskapet Koldinghus, som var opprettet i 1898. 
Anstalten tegnet alle arter av livsforsikringer med engangspremie eller med hel-, halv-, kvart-årlig eller månedlig premiebetaling og folkeforsikringer med ukentlig premiebetaling. I 1938 innledet Anstalten et intimt samarbeide med to andre andelsforsikringsselskaper, nemlig skadesforsikringsselskapene Det gensidige selskab Mejeriernes og Landbrugets Ulykkesforsikring og Forsikringsselskabet Fællesvirke, hvoretter Anstaltens medarbeidere ble i stand til å tilby Anstaltens medlemmer ikke kun enhver form for livsforsikring, men også de hyppigst forekommende former for skadeforsikring. Anstalten stiftet i 1919 Genforsikringsselskabet Nerva ⅍, hvis formål opprindelig var å drive all slags gjenforsikringsvirksomhet, men som nå kun beskjeftiger seg med overtagelse av reassuranse av livs- og pensjonsforsikring samt brann- og tyveriforsikring. Aksjekapitalen var i 1950 på 1 million kroner fullt innbetalt. Anstaltens bestand av kapitalforsikringer androg ved utgangen av 1949 ca. 342 millioner kroner fordelt på ca. 232.000 poliser, hvortil kommer en renteforsikringsbestand på vel 3x/2 millioner kroner i årlig rente. I 1949 hadde Anstalten en premieinntekt på ca. 12,9 millioner kroner og en renteinntekt på vel 4,6 millioner kroner. Forsikringsfonden androg pr. 31. desember 1949 vel 109 millioner kroner. Sikkerhedsfonden androg 2,4 millioner kroner, bonusfonden vel 6,2 millioner kroner og de øvrige fonds vel 1,4 millioner kroner. Garantikapitalen ble pr. 31. desember 1949 tilbakebetalt.

Tryg Norge

Tryg i Norge har hovedkontor i Fyllingsdalen i Bergen.
Selskapet har også et stort kontor på Lysaker i Oslo, og totalt 56 salgs- og franschisekontorer rundt om i landet.
Tryg-konsernet har om lag 3 300 ansatte i Norge, Danmark og Sverige. Om lag 1 000 av disse jobber i Norge. Konsernsjef er danske Morten Hübbe, som overtok etter Stine Bosse 1. februar 2011. Truls Holm Olsen ble konserndirektør og landssjef i Norge siden 2012 da Kjerstin Fyllingen etter ni år ble bedt om å fratre sin stilling. I dag er Espen Opedal direktør og landssjef for Tryg Forsikring i Norge. Opedal inngår i landsledelsen sammen med Tone Hjulstad, Trond Tepstad og Ingeborg Morken.
Forsikringsselskapet er en filial av forsikringskonsernet Tryg, som også eier Tryg Forsikring i Danmark, Enter Forsikring (Norge), Moderna Försäkringar (Sverige), og Tryg Garanti. 
Tryg avsluttet sin virksomhet i Finland i 2013 ved å selge denne delen av virksomheten til If Skadeforsikring.
Tryg er det fjerde største skadeforsikringsselskapet i Norge. Ved utgangen av 2018 hadde Tryg en markedsandel på 13,1 prosent , og tilbyr de fleste forsikringsprodukter for privat- og næringslivskunder.

Historikk

I Norge ble selskapet dannet som Vesta i 1880 og var da et brannforsikringsselskap. Det hadde i alle år et nært samarbeid med sitt søsterselskap, livsforsikringsselskapet Hygea, fra 1989 del av Vital.
I 1962/63 fusjonerte Vesta med de bergenske selskapene Bergen Brand og sjøforsikringsselskapet Æolus, og var deretter ledende innen sjøforsikring, og i mange år største forsikringsselskapet i Norge. Selskapet var på 80-tallet del av Vesta-gruppen sammen med Hygea og finansieringsselskapet Nevi. I 1989 ble Vesta overtatt av svenske Skandia. 
I 1999 fusjonerte Tryg med Danmarks nest største bankkonsern, Unidanmark, og datterselskapet Unibanks forsikringsaktiviteter ble integrert i Tryg. Senere i 1999 ble det norske forsikringsselskapet Vesta kjøpt fra svenske Skandia. Tryg i Danmark smba var deretter en stor aksjonær i Unidanmark.
I 2000 ble Nordea dannet ved fusjonen av blant annet Unidanmark med datterselskapene Unibank, Tryg og Vesta.
I 2002 kjøpte Tryg i Danmark smba skadeforsikringsaktiviteterne tilbake fra Nordea, og TrygVesta ble holdingselskap for skadeforsikringsaktiviteter i Danmark, Norge, Finland, Estland, Polen og England. Etter fisjonen av skadeselskapet hadde Nordea igjen livselskapet Vesta Liv som var blitt fusjonert med Norske Liv til å bli Nordea Liv i Norge og i Danmark ble Tryg Liv & Pension til Nordea Liv og Pension.
TrygVesta ble etablert i 2002, men det var ikke før 30. juni 2007 at Vesta endret navn til TrygVesta. Navnet kommer av gruppens to største selskaper, Tryg Forsikring i Danmark og Vesta i Norge.
18. august 2010 fikk konsernet sitt nåværende navn Tryg.

Livbøyen

Tryg er nok mest kjent for å sette ut sine livbøyer ved kaier og vann i Norge. Siden den første Vesta-bøyen ble hengt ut i 1952 har den blitt benyttet i mer enn tusen tilfeller der menneskeliv har stått på spill. I dag er det utplassert mer enn 33 000 livbøyer, og finnes i alle landets kommuner. Hver livbøye har sin fadder som passer på at livbøyen er i orden. Fadderne kan være privatpersoner, foreninger eller kommuner.

Livbøyene har flere steder vært utsatt for hærverk og tyveri, ofte flere ganger fra samme sted.